Here is a page extracted from Wikipedia that may contain CSS, HTML, and a lot of unformatted text.

Title: ميݣيل پريمو دي ريبيرا
Content: ميݣيل پريمو دي ريبيرا ولا غير پريمو دي ريبيرا و سميتو لكاملة ميݣيل پريمو دي ريبيرا إي أوربانيخا (ب سّبليونية: Miguel Primo de Rivera y Orbaneja)، (خلاق ف خيريث دي لافرونطيرا ف 8 يناير 1870 - مات ف باريز ف 16 مارس 1930) هو جينيرال و سياسي سپانيولي. سبقليه كان رئيس لحكومة د سپانيا بين 1923 و 1930. كان طلع ل لحكم من بعد ما تزّعّم لنقيلاب لعسكري د 13 شتنبر 1923، و لّي كان لماليك د سپانيا ف ديك لفترة آلفونصو 13 راضي عليه. كان أول قرار ديالو التعليق ديال الدستور د 1876 و التنصيب د مجلس عسكري بين 1923 و 1925 اللي ردّ سپانيا دولة ديكتاتورية، و اللي تحوّل ل مجلس مدني بين 1925 و 1930.

ف لعهد ديالو عرفات سپانيا تقدم قتيصادي كبير و طبقات فيه لحكومة د پريمو دي ريبيرا سياسات قتيصادية حيمائية و تدخّلية ودارت ستيتمارات كبيرة ف لبنيات التحتية.

حياتو 
پريمو دي ريبيرا كبر ف عائلة كبيرة و كان عندو بزّاف ديال لخّوت. التربية ديالو من الصّغر كانت كاتوجّدو باش يدير كاريير عسكرية. دخل ل لأكاديمية لعسكرية فاش كانت عندو 14 لعام. تعيّن ف مليلية و تمّا بان مزيان و طلع ل ݣراد د كاپيتان و عطاوه ل وسام د سان فيرناندو ف 1893.

من بعد السّربيس ف الشمال د لمغريب سيفطوه ل كوبا ف 1895 و فيها ترقّا ل كوماندار. ف 1897 تحوّل ل لفيليپين لّي كان لقايد لعسكري لعام ديالها هو عمّو فيرناندو پريمو دي ريبيرا.

ف مدة صغيرة قدر پريمو دي ريبيرا يدوز ف أهم لمستعمرات لّي كانت باقية ف لإمبراطورية سپانيولية و حضر على لمشاكيل و لأسباب لّي سبقات الضّياع د هاد لمستعمرات، و هاد التجربة غادي تماركي مزيان الشخصية السياسية ديالو.

تجوج ف 1902 ب كاسيلدا ساينث دي إيريديا و هي لمرا لّي غادي يولد معاها ستة د دّراري، لكبير فيهوم كان هو خوصي آنطونيو پريمو دي ريبيرا لّي غادي يأسّس من بعد لكتائب سپانيولية، لحيزب لّي غادي يكون عندو دور كبير ف لحرب لأهلية سپانيولية.

عيون لكلام 

ناس حكمو سپانيا
ديكتاتور
زيادة 1870
وفيات 1930
مقالات فيها مصدر و 3000 بايت
ناس توفاو ف باريز